**NOTĂ INFORMATIVĂ**

**la proiectul Hotărîrii Guvernului pentru aprobarea Regulamentului cu privire la procedura dobîndirii şi pierderii cetăţeniei Republicii Moldova.**

1. **Denumirea autorului şi, după caz, a participanţilor la elaborarea proiectului:**

Agenţia Servicii Publice în parteneriat cu Ministerul Afacerilor Interne.

**2. Condiţiile ce au impus elaborarea proiectului de act normativ şi finalităţile urmărite.**

Proiectul *Hotărîrii Guvernului pentru aprobarea Regulamentului cu privire la procedura dobîndirii şi pierderii cetăţeniei Republicii Moldova* a fost elaborat în temeiul prevederilor art. II, alin. (3) din Legea nr.132 din 21 decembrie 2017 pentru modificarea şi completarea Legii cetăţeniei Republicii Moldova nr. 1024/2000 (Monitorul Oficial al Republicii Moldova nr.98-101/709 din 10.08.2000) şi are drept scop aducerea în concordanţă a textului Regulamentului cu prevederile Legii nominalizate, care a intrat în vigoare la 19 aprilie 2018, în vederea respectării principiului coerenţei, corelaţiei şi subordonării actului normativ legii şi actului normativ de nivel superior, prevăzut la art.4, lit. a) din Legea nr.317-XV din 18 iulie 2003 privind actele normative ale Guvernului şi ale altor autorităţi ale administraţiei publice centrale şi locale.

Menţionăm, că elaborarea acestui proiect de Hotărîre de Guvern va contribui la:

* optimizarea şi simplificarea procesului de dobândire a cetăţeniei Republicii Moldova,
* reglementarea expresă a setului de documente necesare pentru dobîndirea/pierderea cetăţeniei Republicii Moldova,
* diminuarea birocraţiei şi corupţiei,
* îmbunătăţirii serviciilor publice,
* asigurării dreptului constituţional al persoanei la cetăţenie,
* prevenirea şi reducerea apatridiei.

Aprobarea proiectului în cauză va elimina neclarităţile şi inadvertenţele constatate de Curtea Constituţionala la Legea cetăţeniei Republicii Moldova nr. 1024-XIV din 02 iunie 2000, care prin Hotărîrea sa din 6 octombrie 2015 pentru controlul constituţionalităţii art. 28, lit. b) din Legea menţionată (Sesizarea nr. 10a/2015), publicată în Monitorul Oficial al Republicii Moldova la 5 februarie 2016 a recunoscut constituţionalitatea art. 28, lit. b) din Legea vizată, menţionînd că Agenţia Servicii Publice la examinarea cererilor pentru recunoaşterea cetăţeniei, potrivit art. 12 din Legea cetăţeniei Republicii Moldova nr. 1024-XIV din 02 iunie 2000, doar constată un fapt în baza documentelor justificative, neavînd discreţia de a acorda sau nu cetăţenia Republicii Moldova.

În contextul Hotărîrii Curţii şi amendamentelor operate la Legea cetăţeniei Republicii Moldova nr. 1024-XIV din 02 iunie 2000, au fost redefinite unele noţiuni pentru a exclude orice confuz cu privire la exercitarea atribuţiilor Preşedintelui Republicii Moldova şi ale Agenţiei Servicii Publice în materie de cetăţenie.

Astfel, acordarea cetăţeniei prin naturalizare, redobîndire, în interesele Republicii Moldova este atribuţia exclusivă a Preşedintelui Republicii Moldova, iar dobîndirea prin naştere, adopţie şi prin recunoaştere este o modalitate automată de dobîndire a cetăţeniei şi este necesar ca autoritatea competentă doar să constate acest fapt, prin reglementări normative, care prevăd procedura, documentele necesare, termenii prestării serviciilor în materie de cetăţenie.

Actualmente procedura de dobîndire şi pierdere a cetăţeniei Republicii Moldova este reglementată prin Regulamentul cu privire la procedura dobîndirii şi pierderii cetăţeniei Republicii Moldova, aprobat prin Hotărîrea de Guvern 197 din 12 martie 2001.

Luînd în considerare multiplele amendamente care urmează a fi operate la Regulamentul menţionat precum şi reglementarea vagă a acestor procese se propune expunerea în redacţie nouă a acestuia.

**3. Principalele prevederi ale proiectului şi evidenţierea elementelor noi.**

Proiectul reglementează:

* procedura simplificată de recunoaştere în calitate de cetăţeni ai Republicii Moldova a persoanelor născute pe teritoriul Republicii Moldova, potrivit prevederilor art. 12 alin. (11) din Legea cetăţeniei Republicii Moldova nr. 1024-XIV din 2 iunie 2000, introdus prin Legea nr.132 din 21 decembrie 2017 pentru modificarea şi completarea Legii cetăţeniei Republicii Moldova nr. 1024/2000;
* procedura de luare în evidenţă a persoanelor care au dobîndit cetăţenia Republicii Moldova automat prin naştere, în cazul instituirii tutelei asupra minorilor, precum şi în cazurile copiilor găsiţi pe teritoriul Republicii Moldova;
* optimizarea procesului de renunţare la cetăţenia Republicii Moldova, prin depunerea cererii respective în temeiul dovezii de cetăţenie a Republicii Moldova (certificatul de naştere în cazul copilului, certificat eliberat de autorităţile competente ale Republicii Moldova care fac dovada cetăţeniei) pentru persoanele, care nu deţin paşaportul cetăţeanului Republicii Moldova;
* stabilirea termenului de prezentare a avizelor de către autorităţile de resort implicate în procesul de coordonare a cererilor pentru dobîndirea şi redobîndirea cetăţeniei Republicii Moldova.

Astfel, se precizează documentele necesare ce atestă că copilul este găsit pe teritoriul Republicii Moldova sau că asupra acestuia este instituită tutela şi nu deţine cetăţenia altui stat, precum şi autorităţile competente implicate în stabilirea acestor circumstanţe.

De asemenea, proiectul Regulamentului stabileşte că data depunerii acordului părinţilor pentru dobîndirea cetăţeniei Republicii Moldova de către minor va fi considerată data dobîndirii de către acesta a cetăţeniei Republicii Moldova.

Urmare a identificării unor probleme la dobîndirea cetăţeniei Republicii Moldova prin recunoaştere de către persoanele domiciliate în regiunea din stînga Nistrului şi mun. Bender, în vederea înlăturării barierelor birocratice şi îmbunătăţirii calităţii serviciilor publice se propune optimizarea procedurii de dobîndire a cetăţeniei Republicii Moldova prin recunoaştere în temeiul art. 12, alin. (2) lit. d) din Legea cetăţeniei Republicii Moldova nr. 1024-XIV din 02.06.2000, care prevede că sunt recunoscute ca cetăţeni ai Republicii Moldova persoanele care şi-au exprimat dorinţa de a deveni cetăţeni ai Republicii Moldova şi care la data de 23 iunie 1990 locuiau legal şi obişnuit pe teritoriul Republicii Moldova şi care continuă să locuiască pînă în prezent.

Normele în vigoare din pct.2, lit. h) din Regulamentul actualul, prevăd că solicitantul urmează să prezinte adeverinţa, care confirmă domicilierea acestuia la data de 23 iunie 1990 pe teritoriul Republicii Moldova şi până în prezent.

Locuitorii din regiunea transnistreană prezintă adeverinţe care nu pot fi recunoscute, deoarece sunt emise de pretinsele autorităţi transnistrene şi nu au alternativa de a obţine acest document de la autorităţile Republicii Moldova.

Menţionăm că prin Hotărîrea Consiliului Superior al Magistraturii din 10 aprilie 2012, cu privire la demersul Ministerului Justiţiei privind opinia asupra adresării Biroului pentru Reintegrare din cadrul Cancelariei de Stat, referitoare la abordarea unor probleme de natură juridică, s-a constatat că orice act emis de autorităţile autoproclamate din partea stîngă a Nistrului contravin Constituţiei Republicii Moldova. Mai mult, Consiliul consideră inacceptabile orice colaborări, conlucrări sub aspect juridic şi propuneri de soluţii juridice cu structurile din regiunea transnistreană.

Aceste persoane pînă în prezent nu deţin documente ce confirmă apartenenţa la cetăţenia Republicii Moldova şi sunt considerate cu statut juridic nedeterminat.

Prin urmare, în vederea respectării cadrului legal internaţional, şi anume a prevederilor Convenţiei privind reducerea cazurilor de apatridie din 30 august 1961 încheiată la New York, ale Convenţiei privind statutul apatrizilor din 28 septembrie 1954 încheiată la New York la care Republica Moldova este parte, se propune simplificarea procedurii de dobîndire a cetăţeniei Republicii Moldova prin recunoaştere.

Avînd în vedere că normele juridice actuale nu asigură condiţii echitabile tuturor aplicanţilor pentru cetăţenie, proiectul conţine soluţii viabile pentru aceste situaţii, care constau în substituirea adeverinţei respective prin cumulul de documente ce atestă că persoana domicilia legal şi obişnuit la data de 23 iunie 1990 pe teritoriul Republicii Moldova şi continuă să locuiască pînă în prezent.

Proiectul conţine şi alte aspecte care constau în:

- precizia şi claritatea noţiunilor reglementate şi evitarea formulărilor pasibile de interpretare;

- reglementarea expresă a subiecţilor care sunt în drept să depună cererea privind cetăţenia;

- structurarea proiectului Regulamentului potrivit temeiului legal de dobîndire a cetăţeniei, ce asigură coerenţa expunerii actului normativ;

- reglementarea mecanismului de înaintare a propunerilor pentru retragerea cetăţeniei Republicii Moldova.

- concretizarea situaţiilor pentru cazurile de respingere a cererii în materie de cetăţenie.

Elementele noi expuse în proiectul respectiv nu se regăsesc în Regulamentul actual.

Prin urmare, promovarea şi implementarea ulterioară a prevederilor prezentului proiect de hotărîre a Guvernului va asigura atingerea obiectivelor propuse.

**4. Fundamentarea economico-financiară**

Implementarea prevederilor proiectului nu va necesita cheltuieli financiare din bugetul de stat sau din contul altor instituţii.

**5. Modul de încorporare a actului în cadrul normativ în vigoare**

Proiectul a fost elaborat în corespundere cu dispoziţiile legale şi este în concordanţă cu cadrul juridic existent, cu sistemul de codificare şi unificare a legislaţiei şi nu este necesară modificarea altor acte normative.

**6. Avizarea şi consultarea publică a proiectului**

 În scopul respectării prevederilor Legii nr. 239 din 13 noiembrie 2008 privind transparenţa în procesul decizional, proiectul a fost plasat pe pagina web oficială a Ministerului Afacerilor Interne [www.mai.gov.md](http://www.mai.gov.md) *în rubrica: Transparenţa decizională,* secţiunea: *Proiecte* *de acte normative remise spre coordonare.*

**Ministrul Afacerilor Interne Alexandru JIZDAN**